## Odluka o plaćanju doprinosa Privrednoj komori Karlovac u 1991. godini

### NN 2/1991 (24.1.1991.), Odluka o plaćanju doprinosa Privrednoj komori Karlovac u 1991. godini

# PRIVREDNA KOMORA HRVATSKE

Na temelju člana 41. Zakona o udruživanju u privredne komore i člana
51. Statuta Privredne komore Karlovac, Skupština Privredne komore Karlovac
na 13. sjednici održanoj 24. prosinca 1990. godine, donijela je

## ODLUKU

### o plaćanju doprinosa Privrednoj komori Karlovac u 1991. godini

Član 1.

Doprinos Privrednoj komori Karlovac plaćaju: 1. Organizacije i zajednice
s područja privrede prema točki 1. stavu 1. Odluke o utvrđivanju privrednih
i izvanprivrednih djelatnosti ("Službeni list SFRJ", br. 14/77
i 18/80); 2. Samostalni privrednici na području ZO Karlovac; 3. Poslovne
jedinice odnosno dijelovi poduzeća koji se nalaze na području Komore Karlovac,
a u stastavu su poduzeća sa sjedištem na području drugih komora.

Član 2.

Organizacijama i zajednicama iz člana 1. točke 1. i točke 3. ove odluke
smatraju se: poduzeća u društvenom zadružnom, mješovitom i privatnom vlasništvu,
složeni oblici udruživanja odnosno organiziranja poduzeća, banke, mješovite
banke i druge financijske organizacije, zajednice osiguranja, zajednice
rizika, zajednice reosiguranja i druge pravne osobe koje obavljaju privrednu
djelatnost.

Član 3.

Organizacije i zajednice iz člana 1. točke 1. i točke 3. ove odluke
plaćaju doprinos iz dohotka po stopi od 0,316%, na žiro-račun 32100-849-399
Zbirni račun Privredne komore Karlovac. Osnovica je ostvareni dohodak iz
periodičnog obračuna odnosno završnog računa bez umanjenja osnovice, oslobođenja
i olakšice.

Član 4.

Osnovica za obračunavanje doprinosa samostalnih privrednika Komori je
porezna osnovica utvrđena od nadležnog organa Skupštine općine na teritoriju
koje je sjedište samostalnog privrednika.

Član 5.

Stopa za obračun doprinosa Komori za samostalne privrednike utvrđuje
se u visini 0,20% na osnovicu iz člana 4. ove odluke. Obračun i naplatu
doprinosa vrše općinske uprave prihoda zajedno s ostalim porezima i doznačuju
ih na žiroračun 32100-637-677 Privredne komore Karlovac.

Član 6.

Doprinos iz članka 3. ove odluke obračunavaju i plaćaju korisnici sredstava
u mjesečnim akontacijama kod Službe društvenog knjigovodstva do 30-tog
u mjesecu. Ako korisnik sredstava ne izda u propisanom roku nalog za izvršenje
ovog doprinosa Služba društvenog knjigovodstva će izdati nalog za naplatu
doprinosa prema članu 21. Zakona o Službi društvenog knjigovodstva u Republici
Hrvatskoj ("Narodne novine", br. 11/86). Mjesečna akontacija
se utvrđuje - za siječanj i veljaču na bazi osnovice iz periodičnog obračuna
za razdoblje I - IX mjesec prethodne godine:

- za ožujak na bazi osnovice po završnom računu za prethodnu godinu;

- za travanj, svibanj i lipanj na bazi osnovice iz periodičnog obračuna
I - III mjesec tekuće godine;

- za srpanj, kolovoz i rujan na bazi osnovice iz periodičnog obračuna
za razdoblje I - VI mjesec tekuće godine;

- za listopad, studeni i prosinac na bazi osnovice iz periodičnog obračuna
I - IX mjesec tekuće godine.

Mjesečne akontacije doprinosa iz dohotka uvećavaju se za koeficijent
koji se dobije, kada se masa isplaćeni bruto osobnih dohodaka u mjesecu
koji prethodi mjesecu za koji se plaća akontacija, podijeli s prosječno
mjesečno isplaćenim bruto osobnim dohocima u razdoblju za koji je sačinjen
periodični obračun. Ukoliko se za pojedino razdoblje ne bude radio periodični
obračun ili se produže rokovi njegove izrade, korisnik sredstava će obračunavati
akontacije doprinosa na bazi zadnjeg obračuna. Korisnik sredstava po utvrđenoj
obavezi iz periodičnog obračuna, odnosno završnog računa za pojedino razdoblje
podnosi Službi društvenog knjigovodstva nalog za uplatu razlike manje uplaćenog
doprinosa po obračunu odnosno nalog za povrat više uplaćenog doprinosa.

Član 7.

Ovlašćuje se Izvršni odbor Komore da donosi bliža tumačenja za provođenje
odredaba ove odluke i da u slučaju potrebe njezine pojedine odredbe uskladi
s propisima društvenih organa i ostvarivanjem Financijskog plana Komore.

Član 8.

Ova odluka stupa na snagu danom objave u "Narodnim novinama",
a primjenjivat će se od 1. siječnja 1991. godine.

Zamjenik predsjednika Skupštine Privredne komore Karlovac

**Antun Krajaćić, v. r.**

Odluka, NN 2/1991-68